Două persoane au murit şi 27 au fost rănite, duminică, într-o ciocnire în lanţ în care au fost implicate aproximativ 40 de automobile pe o autostradă în apropierea oraşului german Würzburg, situat în landul Bavaria (sud-est), transmite DPA, potrivit Agerpres.
O femeie în vârstă de 52 de ani şi un copil de doi ani au decedat pe loc, în timp ce un alt copil a fost spitalizat cu răni grave, potrivit unui purtător de cuvânt al poliţiei.
Autorităţile locale au declarat că autostrada a trebuit să fie închisă pe sensul spre Nurnberg până luni dimineaţă din cauza a trei accidente produse într-o perioadă scurtă, duminică după-amiază, din cauza carosabilului ud.
În primul accident, produs în jurul orei locale 16:00 (15:00 GMT), au fost implicate 17 automobile, care s-au lovit unul de altul. Doi oameni au fost grav răniţi şi alţi nouă au suferit răni uşoare.
La scurt timp, la câteva sute de metri mai în spate, mai multe maşini s-au ciocnit în lanţ din cauza altor automobile din faţă care frânau. În acest accident trei automobile au luat foc, o femeie şi un copil decedând. Alte trei persoane au fost grav rănite şi 11 au suferit răni minore.
După aproximativ 30 de minute, s-a produs un alt accident, trei maşini fiind implicate într-o ciocnire soldată cu doi răniţi.
La locurile accidentelor au fost desfăşurate mai multe echipaje de poliţie, pompieri şi ambulanţă. Potrivit Crucii Roşii bavareze, la intervenţia au participat şi trei elicoptere.
???? Großeinsatz auf der A 3 bei #Helmstadt: Rettungskräfte sind nach schwerem Verkehrsunfall mit 40 beteiligten Fahrzeugen im Einsatz. Vier Schwerverletzte, drei Mittelschwer- und 24 Leichtverletzte. 2 Personen verstarben tragischerweise. Rund 30 Unverletzte werden betreut. pic.twitter.com/LlMV1CwQUZ
— Bay. Rotes Kreuz (@brkaktuell) March 24, 2024